Declinul industriei Germaniei s-a adâncit în octombrie, contrar estimărilor economiștilor, stârnind noi temeri cu privire la perspectivele de creștere ale primei mari economii din Europa.

Producția industrială a scăzut cu 5,3% comparativ cu luna octombrie a anului trecut, cel mai abrupt declin din ultima decadă, scrie Bloomberg. Industria germană este puternic afectată de scăderea cererii externe, în contextul tensiunilor comerciale SUA-China și al incertitudinilor din jurul Brexitului.

Producția auto și cea de utilaje, componente de bază ale industriei germane, au fost în special afectate de climatul internațional. Companiile din industria prelucrătoare au anunțat concedieri masive în acest an, o parte importantă vizând sectorul auto.

Raportat la luna septembrie, producția industrială a scăzut cu 1,7% în octombrie, față de un avans de 0,1% estimat de analiști.

Noile date privind evoluția industriei au reînnoit îngrijorările legate de perspectivele economiei germane. Germania a evitat la limită intrarea în recesiune tehnică în trimestrul al treilea, cu un avans de 0,1%, iar banca centrală preconizează staganarea creșterii în ultimul trimestru.

Ministerul Economiei a admis, vineri, că industria trece printr-o perioadă mai slabă, însă anticipează că momentul va fi depășit în curând.

“Evoluțiile recente în ceea ce privește comenzile și așteptările companiilor semnalează că am putea vedea un trend de stabilizare în următoarele luni”, potrivit instituției.